钦定古今图书集成/方舆汇编/职方典/第1123卷 > 《鄂州新厅记》赵憬
## 钦定古今图书集成/方舆汇编/职方典/第1123卷 > 《鄂州新厅记》赵憬

自昔秦置郡有守，汉魏以降因之，其秩二千石，虽有
监刺，而宰制威福之重，盖古之诸侯，鄂在楚为国，泰
为县，吴为江夏郡。绵历至宋，乃维八郡，置郢为鄂。隋
氏披其郡，犹谓之州官，则刺史而政无条刺之法矣。
皇朝沿袭旧制，或为郡，或为州，剖符责成，其实乃太
守之职。前代建置所理之处，其城不恒，今之州，即旧
城于江夏，吴仲谋经营之，程普始守之。当荆吴江汉
之冲要，为藩镇固护之雄制。天宝以前，四方无虞，第
据细户，众寡等，襄州望鄂，是以齿于下后。戎狄乱华，
寓县沸腾，屯兵阻险，斯称巨防。朝廷寻州涉列，将寄
勋贤之重。广德二年，遂联岳沔事，置三州都团练使。
大历八年，加观察处置使。十四年六月，二使废。时置
当州防御使，且属于江西。国家始务省官息人，而终
虑咽喉襟带之地，思典守者既轻其权矣，复欲俾任
重，尤难其选。是年十月，乃命秘书少监兼侍御史李
公授之。公名兼，陇西人也。到官三年之五月，使改为
三州防御使，江岳隶焉。仍领元戎之副，董江西诸军
锐师，以伐叛于襄阳，既而克平九月，就加散骑常侍，
防御三州如旧。公之莅鄂也，今兹四年，以清德诚信
为教化，以至公深仁为字育，则廛闬里闾，侨旧咏歌，
如婴儿之得乳母，馁夫之逢稔岁。理军施令，其士卒
欢庆亦如之，但加乎肃畏而已。繇是所防二千馀里，
洞庭彭蠡在其间，水舟陆车，山薮坞野。方诸侯井赋
盐泉，所入，岁约三千万缗，商在其外。明年，西朝天子，
天子嘉之。俾平水土，乃拜司空；俾敷五教，乃拜司徒。
入参大政，出耀威武。范阳君以智略佐之，由御史中
丞行军司马节度留后而领于是邦。幕府得人，于斯
为盛。下车之日，无土不殖，桑麦翳野，舟舻织川，城高以坚，士选以饱，《诗》所谓“谁谓宋远，谁谓河广”者矣。自
贞观以来，列名氏者，而房梁公为首，存乎东壁。大历
之后，继声躅者，宜司徒公为首，遂列于座右也。贞元
五年四月十九日记。